Uredba Komisije (ES) št. 2810/95

z dne 5. decembra 1995

o tarifni uvrstitvi prašičjih trupov in polovic ter o spremembi Uredbe Sveta (EGS) št. 2658/87 o carinski in statistični nomenklaturi ter skupni carinski tarifi

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2759/75 z dne 29. oktobra 1975 o skupni ureditvi trga za prašičje meso [1], kakor je bila nazadnje spremenjena z Uredbo (ES) št. 3290/94 [2], in zlasti člena 11(4) Uredbe,

ker se ugotavlja, da pri razvrščanju prašičjih trupov in polovic prihaja do težav zaradi dejstva, da način pridobivanja polovic iz celega trupa, kakor je opredeljeno v carinski in statistični nomenklaturi, določeni z Uredbo Sveta (EGS) št. 2658/87 [3], kakor je bila nazadnje spremenjena z Uredbo Komisije (ES) št. 2588/95 [4], ne ustreza popolnoma tehničnim in poslovnim praksam; ker se mora ta opredelitev prilagoditi, da bi zagotovili enotno uporabo dajatev skupne carinske tarife v sektorju prašičjega mesa;

ker je v členu 9 Uredbe (EGS) št. 2759/75 navedeno, da se morajo carinske stopnje skupne carinske tarife uporabljati za proizvode, za katere velja skupna ureditev trga za prašičje meso;

ker je v skladu s členom 15(1) Uredbe (EGS) št. 2759/75 carinska nomenklatura, ki izhaja iz uporabe navedene uredbe, vključena v skupno carinsko tarifo; ker jo je zaradi tega treba spremeniti;

ker so ukrepi, določeni v tej uredbi, v skladu z mnenjem Upravljalnega odbora za prašičje meso,

SPREJELA NASLEDNJO UREDBO:

Člen 1

Za uporabo carin v sektorju prašičjega mesa imajo izrazi, navedeni v nadaljnjem besedilu, naslednji pomen:

"trupi ali polovice" za podštevilki 02031110 in 02032110: zaklani prašiči v obliki trupov domačih prašičev, izkrvavljeni, eviscerirani in z odstranjenimi ščetinami in parklji. Polovice se pridobijo iz celih trupov z razkosanjem po vseh vratnih, hrbtnih, ledvenih in križnih vretencih, po sredini prsnice ali vzdolž nje in skozi ishiopubično simfizo. Ti trupi in polovice so lahko z ali brez glave, nog, trebušnega sala, ledvic, repa ali trebušne prepone. Polovice so lahko z ali brez hrbtenjače, možganov ali jezika. Trupi in polovice svinj so lahko s seski (mlečnimi žlezami) ali brez njih.

Člen 2

Dodatna opomba 2. A.(a) v poglavju 2 Priloge I k Uredbi (EGS) št. 2658/87 se nadomesti z naslednjo:

"2. A. Izrazi v nadaljnjem besedilu imajo naslednji pomen:

(a) "trupi ali polovice" za podštevilki 02031110 in 02032110; zaklani prašiči v obliki trupov domačih prašičev, izkrvavljeni, eviscerirani in z odstranjenimi ščetinami in parklji. Polovice se pridobijo iz celih trupov z razkosanjem po vseh vratnih, hrbtnih, ledvenih in križnih vretencih, po sredini prsnice ali vzdolž nje in skozi ishiopubično simfizo. Ti trupi in polovice so lahko z ali brez glave, nog, trebušnega sala, ledvic, repa ali trebušne prepone. Polovice so lahko z ali brez hrbtenjače, možganov ali jezika. Trupi in polovice svinj so lahko s seski (mlečnimi žlezami) ali brez njih."

Člen 3

Ta uredba začne veljati 1. januarja 1996.

Ta uredba je v celoti zavezujoča in se neposredno uporablja v vseh državah članicah.

V Bruslju, 5. decembra 1995

Za Komisijo

Franz Fischler

Član Komisije

[1] UL L 282, 1.11.1975, str. 1.

[2] UL L 349, 31.12.1994, str. 105.

[3] UL L 256, 7.9.1987, str. 1.

[4] UL L 264, 7.11.1995, str. 4.

--------------------------------------------------